**Sudjelovanje u projektu: „Zidno slikarstvo Ivana Rangera na području sjeverozapadne Hrvatske“**

Učenice 8. c razreda: Rea Dubovečak, Mia Gal i Dora Uršanić pod mentorstvom vjeroučiteljice Gabrijele Belčić, sudjelovale su u projektu *„Zidno slikarstvo Ivana Rangera na području sjeverozapadne Hrvatske“.* Projekt je pokrenula vjeroučiteljica Gospodarske škole Varaždin, gospođa Štefica Pokorny. U projekt su bile uključene: Gospodarska škola, Varaždin, OŠ Ivana Rangera, Kamenica, OŠ Andrije Kačića Miošića, Donja Voća, OŠ Ivana Kukuljevića Sakcinskog, Ivanec, OŠ Štrigova i OŠ Ante Satrčevića, Lepoglava. Projekt je započeo u prosincu 2020. i završio u travnju 2021. godine.

Obzirom na epidemiološku situaciju, aktivnosti projekta su se većim dijelom odvijale virtualno, tj na daljinu su održana tri predavanja o zidnom slikarstvu, razvoju zidnog slikarstva, o posebnosti slikarstva Ivana Krstitelja Rangera, o baroknom slikarstvu i sl. Osim sudjelovanja u predavanjima i raspravama, tj. iznošenju iskustava na zadanu temu, učenice naše škole: Rea, Mia i Dora, pod mentorstvom vjeroučiteljice Gabrijele, obišle su i fotografirale najpoznatije lokalitete u Lepoglavi, na kojima se nalaze djela spomenutog baroknog slikara. Uz pomoć prikupljenih fotografija i stručne literature, izradile su prezentaciju, kojom su prikazale rad i ljepotu Rangerovih djela u Lepoglavi.

Osim sudjelovanja u istraživačkom radu, učenici su mogli doznati o bogatstvu i ljepoti umjetničkih djela koja se nalaze u njihovom mjestu stanovanja, produbili su i proširili znanje o povijesti mjesta u kojem žive, ali su, također, mogli doznati koje potencijali se kriju u svim tim povijesnim izvorima, tj. kako bi se u budućnosti moglo iskoristi blago koje se krije u samom srcu mjesta u kojem žive. Primjerice, pavlinski samostan koji se nalazi u samom srcu Lepoglave mogao bi se i trebao bi se koristiti na dobrobit lokalne, ali i šire javnosti. Samostan bi mogao biti mjesto kulturnih, duhovnih, ali ono što je danas još popularnije, turističkih zbivanja vezanih uz Lepoglavu. Mogao bi ponovo vratiti Lepoglavi sjaj koji je imala za vrijeme boravka pavlina u Lepoglavi, kada je Lepoglava bila središte visokoškolskog obrazovanja, mjesto gdje se nalazilo prvo hrvatsko sveučilište, u kojem se diplome izdavale na hrvatskom jeziku.

Važno je da djeca u ovo vrijeme globalizacije uče o prošlosti, a naročito prošlosti svoga mjesta. Boljim upoznavanjem svoje prošlosti, lakše će ići u budućnosti i sigurnije će se osjećati u sadašnjosti.

Osim navedenog, premalo se govori o važnosti umjetnosti za cjelovit razvoj i ispunjeniji život pojedinca, tj. koliko je umjetnost važna za mentalno zdravlje ljudi, koliko je usko vezana uz duhovnost. Zbog navedenih razloga, potrebno je i važno kod djece buditi zanimanje za umjetnost, a ovakav projekt jedan je od koraka prema tome.